
ועדת הכלכלה
07/12/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 409>
מישיבת ועדת הכלכלה
יום ראשון, ט"ו בכסלו התשע"ה (07 בדצמבר 2014), שעה 10:00
<סדר היום:>
הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 5) (איסור הפליה בשל לבישת מדי כוחות הביטחון וההצלה), התשע"ד-2014, של חה"כ פנינה תמנו-שטה,  שמעון אוחיון, דב ליפמן, בועז טופורובסקי, גילה גמליאל, רוברט אילטוב, דוד צור, רינה פרנקל, יוני שטבון, יעקב מרגי, זבולון כלפה, אורלי לוי אבקסיס (כ/570)(פ/1749/19)
נכחו:

<חברי הוועדה:> 
יעקב אשר – מ"מ היו"ר
פנינה תמנו-שטה

<מוזמנים:> 
	גאל אזריאל
	–
	ייעוץ וחקיקה, משרד המשפטים

	בוסנה מהרט-דסה
	–
	ייעוץ וחקיקה, משרד המשפטים

	יפעת כהן אזולאי
	–
	חטיבת חקירות, משטרת ישראל

	אלי יפה
	–
	מנהל אגף הד"ס, מגן דוד אדום

	נדב שמיר
	–
	הלשכה המשפטית, המועצה להשכלה גבוהה

	זאב פרידמן
	–
	היועץ המשפטי, המועצה הישראלית לצרכנות

	חיים וינגרטן
	–
	ראש אגף מבצעים, זק"א


<ייעוץ משפטי: >
איתי עצמון
<מנהל/ת הוועדה:>
לאה ורון
<רישום פרלמנטרי:>
רמי בן שמעון
<הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 5) (איסור הפליה בשל לבישת מדי כוחות הביטחון וההצלה), התשע"ד-2014, של חה"כ פנינה תמנו-שטה,  שמעון אוחיון, דב ליפמן, בועז טופורובסקי, גילה גמליאל, רוברט אילטוב, דוד צור, רינה פרנקל, יוני שטבון, יעקב מרגי, זבולון כלפה, אורלי לוי אבקסיס (כ/570)(פ/1749/19)>
<היו"ר יעקב אשר:>
אני פותח את הישיבה. הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 5) (איסור הפליה בשל לבישת מדי כוחות הביטחון וההצלה), של חברת הכנסת פנינה תמנו-שטה.

בבקשה, את רוצה לומר כמה מילים בהתחלת הדיון?

<פנינה תמנו-שטה:>
אדוני היושב-ראש, אני רוצה להודות לך שהגית את שמי נכון, בין הבודדים בבית הזה - -

<היו"ר יעקב אשר:>
מה שנקרא אחוות מיעוטים.

<פנינה תמנו-שטה:>
- - מעבר לכך אני רוצה להודות שבימים המאוד אינטנסיביים האלה והמתוחים האלה, היושב-ראש וגם מנהלת הוועדה והצוות שלך, נעניתם לדיון דחוף כדי לאפשר להעביר את החוק החשוב הזה בראיה שנייה ושלישית, וגם המחלקה המשפטית.

זה לא מובן מאליו, אבל בשל חשיבות החוק אני חושבת, תקני אותי אם אני טועה, כולם נרתמו בכדי שאנחנו נשב פה ונביא כבר למחר, לפני התפזרות הכנסת, את הצעת החוק הזאת שאין ספק שהיא באה לתקן מצב מעוות או לשגר מסר ברור לציבור הישראלי שמי שהוא שלוח שלנו ומי שאמון אם זה על ביטחון ואם זה הצלה של אזרחי מדינת ישראל, לא יופלה בשום מקום, גם במקומות פרטיים, לא באוניברסיטאות, לא במסעדות ולא בשל אג'נדה כזאת או אחרת.

ראינו למשל מסעדה טבעונית שמחזיקה בעמדות שמאל קיצוניות, שלא הייתה מוכנה להכניס חיילים, ואם זה פוסט שקראתי לפני שבועיים של חיילת שלא הפסיקה לבכות אחרי שלא היו מוכנים להכניס אותה למסעדה, ואם זה אותו חייל שהושפל באוניברסיטה.
זה לא יקרה בבית ספרנו, במיוחד בצבא שהוא צבא של העם, אלה הילדים שלנו, האחים שלנו, אנשים שנותנים מעצמם. שלא לדבר על כך שאנחנו צבא של מילואים ואנשים נאלצים לקטוע את שגרת יומם, שגרת חייהם, בשביל לעמוד על משמר מדינת ישראל.
בוודאי ובוודאי שאנחנו, הבית הזה והחוק, צריכים להיות מאוד ברורים כלפי אי-סובלנות ואי-סלחנות למי שינהג באפליה נגד לובשי מדים ואנחנו יודעים שהחוק הזה יודע גם לתת את הפיצוי הראוי נגד אנשים שאם ההיגיון והשכל הישר שלהם לא עובדים, אז כנראה שדרך הכיס זה יעבוד יותר טוב.
אני שמחה ומברכת על כך שאנחנו מקיימים את הדיון ובעזרת השם מחר יעבור בקריאה שנייה ושלישית. כמובן תודה לכל המשרדים שהתכנסתם בהתראה קצרה והגעתם לכאן. אדוני היושב-ראש, אני סיכמתי, שלא כהרגלי, קצר וקולע.

<היו"ר יעקב אשר:>
לפני שנגיע להקראה גם אני אומר כמה דברים. מעטים החוקים שבהם יש תמימות דעים בין כולם בעניין הזה. זה חוק שאני חושב שראוי באמת לקדם אותו ולקדם אותו מהר, גם בהליך של סוף קדנציה, נקרא לזה כך.

לכן אני חושב שהחוק הזה נכון ובהחלט נדון בו ונסיים אותו עוד היום. האם יש הערות לפני ההקראה או שנעשה את ההקראה קודם, גברתי?

<לאה ורון:>

אם יש הערות כלליות. עורך הדין פרידמן הוא היועץ המשפטי של המועצה הישראלית לצרכנות.

<זאב פרידמן:>
אדוני היושב-ראש, אני רוצה לציין שהפלייה היא דבר שהוא פסול בכל הצורות שלו.

<פנינה תמנו-שטה:>
נכון.

<זאב פרידמן:>
כדי שלא ישתמע שאנחנו בחוק הזה מקדמים משהו שהוא רק לטובת אינטרוול, צריך להזכיר שהחוק התחיל ממשהו צר והוא מתרחב ומתרחב - - -
<היו"ר יעקב אשר:>
החוק קיים. קיימים הרבה - - -

<זאב פרידמן:>
לצערנו יש צורך להרחיב אותו גם באות הכתובה.

<היו"ר יעקב אשר:>
ברור.

<זאב פרידמן:>
אבל אני חושב שהיתרון של החוק הזה הוא להציג את שאת הנפש שיש בכלל מהעיקרון של האפליה, של להפלות אנשים ללא טעם וללא סיבה. על אחת כמה וכמה כשמדובר בדברים שראוי היה לכבד באופן מיוחד ולכן אנחנו נמצאים כאן, כדי לסגור - - -

<היו"ר יעקב אשר:>
כלומר, אין לך הערה לחוק אלא אתה אומר שזה בא כבר על תשתית של חוק שהתרחב והוא מקבל עכשיו עוד תיקון. תיקון חשוב, נקודתי.

זק"א, רוצים להגיב?

<חיים וינגרטן:>
אנחנו מברכים על החוק הזה.

<היו"ר יעקב אשר:>
למרות שאתם לא נמצאים בתוכו, אם אני מבין נכון.

<חיים וינגרטן:>
אנחנו נמצאים, כן. למה לא?

<היו"ר יעקב אשר:>
לפי הפירוט שיש פה.

<פנינה תמנו-שטה:>
לפי הפירוט נראה לי שהם נכללים.

<היו"ר יעקב אשר:>
רק תסבר את אוזני. אני ששמח שזה כך, אני חושב שכך זה צריך להיות.

<איתי עצמון:>
אדוני, אבל אם זו הערה ספציפית לנוסח אז אולי עדיף שאני אקרא את הנוסח ולאחר מכן נשמע הערות.

<היו"ר יעקב אשר:>
בבקשה.

<איתי עצמון:>
"הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 5) (איסור הפליה בשל לבישת מדי כוחות הביטחון וההצלה), התשע"ד-2014

1.
בחוק איסור הפליה במוצרים, בשירותים ובכניסה למקומות בידור ולמקומות ציבוריים, 
התשס"א-2000 (להלן – החוק העיקרי), בסעיף 2(א), לפני ההגדרה "מעמד אישי" יבוא:
""כוחות הביטחון וההצלה" – כל אחד מאלה:


(1)
 צבא ההגנה לישראל;


(2)
 משטרת ישראל;


(3)
שירות בתי הסוהר;


(4)
אגודת מגן דוד אדום בישראל שהוקמה בחוק מגן דוד אדום, התש"י-1950;


(5)
הרשות הארצית לכבאות והצלה;"

2.
בסעיף 3(א) לחוק העיקרי, במקום "או הורות" יבוא "הורות או לבישת מדי כוחות 
הביטחון וההצלה או ענידת סמליהם".".
<היו"ר יעקב אשר:>
אתה יכול לקרוא את הסעיף במלואו, כדי שנדע את ההקשר?

<איתי עצמון:>
אני אסביר. אני אקרא את הסעיף בחוק העיקרי ואסביר.

"3.
(א)
מי שעיסוקו בהספקת מוצר או שירות ציבורי או בהפעלת מקום ציבורי, לא יפלה 

בהספקת המוצר או השירות הציבורי, במתן הכניסה למקום הציבורי או במתן שירות 

במקום 
הציבורי, מחמת גזע, דת או קבוצה דתית, לאום, ארץ מוצא, מין, נטיה מינית, 

השקפה, השתייכות מפלגתית, גיל, מעמד אישי או הורות.".

הצעת החוק נועדה להוסיף עילה נוספת לעילות האפליה המנויות בסעיף 3(א) לחוק העיקרי. עילת האפליה היא לבישת מדי כוחות הביטחון וההצלה בהתאם להגדרה שהקראתי קודם לכן או ענידת סמליהם.

<היו"ר יעקב אשר:>
ענידת סמליהם אומר הסמלים שלהם, אם זה תג של עמותה שעוסקת בהצלה, זה צריך להיות בתוך זה גם כן או שצריך להגדיר אותה?

<איתי עצמון:>
כרגע, לפי הנוסח שפורסם והתקבל בקריאה הראשונה, כוחות הביטחון וההצלה אינם כוללים עמותות או ארגונים נוספים אלא רק את הגופים שהקראתי: צה"ל, משטרת ישראל, שב"ס, אגודת מגן דוד אדום והרשות לכבאות והצלה.

<היו"ר יעקב אשר:>
מה החיסרון? האי אנחנו יודעים, פחות או יותר, מה קיים היום. יכול להיות שיקומו מחר עוד - - -
<פנינה תמנו-שטה:>
המציאות מלמדת שהפליה היא גם לא בענידת הסמלים. ההפליה היא מאוד ממוקדת בימינו אנו: במדים, ובדרך כלל מדי צה"ל. אמנם ראינו - - -

<היו"ר יעקב אשר:>
אנחנו עושים דבר אחד טוב ומוסיפים עליו עוד כמה דברים. מעטים המקרים שהיה מכבה אש שקיבל - - -

<פנינה תמנו-שטה:>
לטעמי, לא כדאי לפתוח את זה כי יהיה ויכוח על הפרשנות.

<היו"ר יעקב אשר:>
איזה ויכוח יהיה? אם ניקח את אותם גופים שהוכרו כאן, אם תיקח את ועדת שקד למשל, הם הוכרו כשירותי - - -

<אלי יפה:>
כן, אבל שם הם הולכים עם מדים של משטרה, הם לא הולכים עם מדים של זק"א.

<היו"ר יעקב אשר:>
לאו דווקא.

<פנינה תמנו-שטה:>
האם הייתה הפליה עד היום נגד זק"א?

<היו"ר יעקב אשר:>
אם אדם הולך עם מדי הזיהוי שלו, עזוב רגע את מלחמת - - -

<אלי יפה:>
עם הווסט הוא הלך הופעה? אין בעיה, כבודו, יש 30 ארגוני הצלה במדינת ישראל. 30 על פי רשם העמותות. מצדי אפשר להכיר בכולם אבל זה גם עובדי דרכים שמפריעים למישהו בכביש ואחר כך הוא רואה אותם אצלו. אני, בכל אופן, יכול להגיד שאצלנו יש בעיה אמתית.

<היו"ר יעקב אשר:>
זה לא ארגון הצלה, עובדי דרכים.
<אלי יפה:>
לא אמרתי שזה ארגון הצלה. אני אומר שכל מי שלובש ווסט כאשר הוא נכנס לתפקיד שלו, זה לא המדים. לנו יש בעיה ביש"ע כאשר לפעמים מתעוררת מחלוקת כזאת או אחרת, יש לנו בעיה למתרימי הדם כאשר מתעוררת מחלוקת כזאת או אחרת.

אבל אנחנו חייבים לעשות את זה על פי חוק. אנחנו ארגון הצלה במדינת ישראל ואנחנו לא יכולים להוריד, להסתיר את הסמל או לא ללכת אתו. אנחנו חייבים, אין לנו פה שום ברירה אחרת.

<היו"ר יעקב אשר:>
כן, אבל למה שאני אחשוב שמישהו אחר שלא חייב ללכת עם המדים כל הזמן, יעדיף ללכת באותו רגע עם מה שיצא במקרה בבוקר והלך עכשיו - - -

<אלי יפה:>
אבל הוא לא הולך עם מדים.

<פנינה תמנו-שטה:>
אדוני היושב-ראש, עכשיו זה מזכיר לי את הדיון הקודם שהיה לי ביום חמישי בוועדת חינוך, הבאתי הצעת חוק להרחקת עברייני מין שהוגש נגדם כתב אישום וטרם התבררה אשמתם. החוק בא להרחיב חוק קיים על עובדי הוראה שאינם עובדי מדינה. כמובן שהייתה גם את התוספת של שרתים ומזכירות.

נאלצתי להתפשר כי בלוח הזמנים הקצר, בגלל שזה דורש חשיבה מעמיקה ועלול ליצור התנגדויות, אני ויתרתי על – אתה אתי, אדוני היושב-ראש?

<היו"ר יעקב אשר:>
אני אתך, אמרת שעלול ליצור התנגדויות ואת ויתרת – אני עוד לא יודע על מה - - -
<פנינה תמנו-שטה:>
יש לי חלוקת קשב וריכוז מאוד מצומצמת, לצערי. הייתי רוצה להיות Multitasking, אבל נוותר לגלגול הבא.
בחוק ההוא נאלצתי לוותר על השעיה של עובדים שהם שרתים ומזכירות ועובדי קבלן. אבל זה יורחב על עובדי הוראה ויכלול עוד כמה אלפי עובדים. הבנתי שאני עושה צעד אחר למקום המתוקן שאני רואה לנכון להיות בו. כך גם החוק הזה.

לכן אני לא חושבת שבגלל שזה כולל עוד הרבה מאוד ארגונים שלא דנו בהם ולא יכולים להיות כאן ולא יכולים - - -
<איתי עצמון:>
אנחנו לא יודעים מה ההגדרה שלהם.

<פנינה תמנו-שטה:>
נכון, מה ההגדרה. אני אבקש ממך שנעביר את הנוסח הזה ובוודאי אני ואתה ניפגש בעוד שלושה חודשים ונעשה דיון מיוחד.

<היו"ר יעקב אשר:>
אני מקווה.

<פנינה תמנו-שטה:>
אמרת לי משהו אחר בחוץ. אמרת לי: פנינה, אין עליך, את נכנסת לכנסת והופכת להיות שרה. עכשיו אתה עושה לי עם הראש - - -

<היו"ר יעקב אשר:>
תכף עוד יגידו שמנסים לפצל את יש עתיד. אני מבקש להיזהר מזה כי מנהל הסיעה שלך נמצא מאחור. אני מבקש.

<פנינה תמנו-שטה:>
לכן, אבקש את רשותך, ואני עכשיו עושה את זה בצורה מתונה - - -

<היו"ר יעקב אשר:>
לא. השאלה היא מה - - -

<פנינה תמנו-שטה:>
אדוני היושב-ראש, בגלל עצם העובדה - - -

<היו"ר יעקב אשר:>
- - - אני שומע ואני מבין את החשיבות של זה - - -

<פנינה תמנו-שטה:>
אני יודעת, אתה איש הגיוני והגון. בדגש על ההגון.

<היו"ר יעקב אשר:>
- - - האם את חושבת שדבר כזה עלול לעצור את החוק הזה? אני לא רואה למה. אם אנחנו מנסים, אדוני היועץ המשפטי, להגדיר גופי הצלה שבמסגרת תפקידם הולכים או עם מדים או עם תגים כאלה ואחרים, כדי לכסות גם את הדבר הרחב הזה. הרי אין פה דברים שאנחנו ממעטים - - -

<פנינה תמנו-שטה:>
אני רוצה להגיע לפשרה - - -
<היו"ר יעקב אשר:>
- - - זכויות יתר - - -

<אלי יפה:>
יחידות חילוץ נכנסות פנימה? יחידות החילוץ שעכשיו כל שבוע מחלצות אנשים הן בפנים. הן הצלה לכל דבר ועניין.

<היו"ר יעקב אשר:>
אם אותו אחד ביחידת חילוץ רוצה ללכת עם המדים שלו, למה לא?

<פנינה תמנו-שטה:>
יש לי פשרה: אנחנו יכולים להוסיף אולי סעיף 6. אני אשאל אותך, אדוני היועץ המשפטי, האם אנחנו יכולים להכניס סעיף 6?

<היו"ר יעקב אשר:>
פנינה רגע, אני רוצה להציע הצעה. לפני כן, יש עוד הערות חוץ מההערה - - -
<אלי יפה:>
אני רוצה רק להזכיר שזק"א, הם בסופו של דבר משטרה, כך שאין שום בעיה להכליל אותם.
<פנינה תמנו-שטה:>
אני אומרת שנכליל את זק"א מפורשות או שנוסיף סעיף 6.

<היו"ר יעקב אשר:>
רק רגע. גם אני לא כזה מוכשר, אבל אמרתי לך שחבר כנסת לא חייב להיות מוכשר.

<פנינה תמנו-שטה:>
מה לא מוכשר? מוכשר מאוד.

<היו"ר יעקב אשר:>
האם יש עוד הערות חוץ מההערה הזאת לגבי הנושא שהעליתי? לא. אם ככה, נעשה הפסקה של 10 דקות, רבע שעה, ניתן ליועץ המשפטי – אנחנו מצביעים על זה היום - - -

<לאה ורון:>
ב-10:45 נתכנס שוב.

<היו"ר יעקב אשר:>
בשעה 10:45.

<פנינה תמנו-שטה:>
10 דקות צריך? תוך 2 דקות אנחנו ננסח משהו.

<איתי עצמון:>
לא, גברתי. צריך לבדוק בדיוק מה ההגדרה של אותם ארגונים - - -

<פנינה תמנו-שטה:>
בסדר גמור. אנחנו נקבל את המלצתו של היועץ המשפטי. אני חושבת שזו פשרה טובה ומבורכת.

<היו"ר יעקב אשר:>
- - - אם זה יפיל - - -

<פנינה תמנו-שטה:>
אבל אדוני היושב-ראש, אתה תקבל את עצתו של היועץ המשפטי?

<היו"ר יעקב אשר:>
הוא יועץ שלנו. אנחנו רוצים לעשות משהו, הוא עכשיו מייעץ לנו איך לעשות את זה נכון משפטית. זו ההגדרה של יועץ.

<פנינה תמנו-שטה:>
ב-10 דקות האלה יכולים לקרות הרבה דברים.

<היו"ר יעקב אשר:>
הפסקה בדיון. נתראה פה ברבע לאחת-עשרה.

<(הישיבה נפסקה בשעה 10:35 ונתחדשה בשעה 10:45.)>
<היו"ר יעקב אשר:>
אנחנו מחדשים את הישיבה.
<פנינה תמנו-שטה:>
יעקב, שמענו שבינתיים הצלחת להרכיב קואליציה חדשה. 

<היו"ר יעקב אשר:>
אני לא מתעסק בפוליטיקה.

<פנינה תמנו-שטה:>
בינתיים עשיתי תעמולת בחירות.

<היו"ר יעקב אשר:>
עשית תעמולת בחירות? לא מעבירים את החוק היום.

<לאה ורון:>
עורך הדין עצמון.

<היו"ר יעקב אשר:>
עורך הדין עצמון, בבקשה. לאור הערתי.
<איתי עצמון:>
לאור הערתך, אדוני, בחנו במהלך ההפסקה הגדרות שונות לאותם גופים מהסוגים שהזכרת. בחנו הגדרות בפקודת המשטרה, בחוק ההתגוננות האזרחית, בחוק שירות לאומי אזרחי. המכנה המשותף לאותן הגדרות הוא שבכל המקרים מדובר על גופים שהוכרזו בצווים על-ידי השרים הרלוונטיים לאותם חוקים. כלומר, אין הגדרה מהותית. ההגדרה היא מהותית, אבל היא מפנה לקביעה בצווים.

ככל שהספקנו לבדוק, ההגדרה הרלוונטית שמצאנו לעניינו היא בחוק שירות לאומי-אזרחי. חוק שהתקבל השנה, בשנת 2014, ואני אקרא את ההגדרה. ההגדרה מופיעה בסעיף 4(א)(8) לחוק: "גופים בפריסה ארצית שעיקר עיסוקם בהצלת חיי אדם וגופים שעזרתם נדרשת באופן מיידי לזיהוי קורבנות אסון, שקבע השר בצו באישור הוועדה.".
השר, לפי אותו חוק, זה שר שהממשלה החליטה עליו. היום מדובר, אם אינני טועה, בשר המדע והטכנולוגיה שאחראי על מנהל השירות האזרחי.
<פנינה תמנו-שטה:>
לא פיקוד העורף? אין משרד כזה.
<איתי עצמון:>
אז אנחנו ניצור, אדוני, איזושהי הגדרה של גוף הצלה, נפנה להגדרה. אנחנו נכתוב: גוף כאמור בסעיף 4(א)(8) לחוק שירות לאמי-אזרחי, ונוסיף את הגוף הזה להגדרה של כוחות הביטחון וההצלה כפי שהקראתי בסעיף 1 להצעת החוק.
<היו"ר יעקב אשר:>
בסדר גמור.

<פנינה תמנו-שטה:>
יפה, יפה.

<היו"ר יעקב אשר:>
אני מעלה את זה להצבעה. ככה עושים?

<לאה ורון:>
כן, את ההצעה - - -

<היו"ר יעקב אשר:>
אם כן, אני מעלה את ההצעה שלי להצבעה. מי בעד?

הצבעה

בעד הצעת היושב-ראש – פה אחד
הצעת היושב-ראש לתיקון הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 5) (איסור הפליה בשל לבישת מדי כוחות הביטחון וההצלה), התשע"ד-2014 נתקבלה.
<היו"ר יעקב אשר:>
אין נגד, אין נמנעים. ההצעה הזאת עברה פה אחד והיא תנוסח על-ידי היועץ המשפטי ברוח הדברים שהוא אמר קודם.

<איתי עצמון:>
כן, בהחלט. שינויי נוסח כאלה ואחרים.

<פנינה תמנו-שטה:>
כמובן שזה לא יעכב את העובדה שהצעת החוק עוברת לנסחית ולקבל פטור מהנחה לעוד שרשרת - - -
<היו"ר יעקב אשר:>
ככל שיש לנו את חוות הדעת המשפטית שזה בסדר, אז זה בסדר. אם תהיה בעיה משפטית, זה לא יעצור ולא ימנע את המשך קידום החוק.

<לאה ורון:>
חברת הכנסת תמנו-שטה מצביעה במקום חברת הכנסת קארין אלהרר.

<איתי עצמון:>
המשמעות, אני רק אזכיר, שככל העובדים באותם גופים לובשים מדים או עונדים סמלים שמייחדים אותם גופים, עילת ההפליה שקבענו כאן תחול גם לגביהם. זאת המשמעות. הרחבנו כאן את רשימת הגופים - - -

<היו"ר יעקב אשר:>
בהיותם עונדים את זה ולא בהיות לא - - -

<איתי עצמון:>
בהחלט.

<פנינה תמנו-שטה:>
נכון. לא יבוא בחור חרדי בלי ענידת תג או בלי מדים ויגיד: הפלו אותי כי אני מזק"א - - -

<היו"ר יעקב אשר:>
תעזבי את החרדים עכשיו. תעזבי את החרדים. את מעכבת את החוק שלך.

עכשיו אני מעלה להצבעה את החוק כולו כנוסחו. מי בעד?

הצבעה

בעד – פה אחד
הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 5) (איסור הפליה בשל לבישת מדי כוחות הביטחון וההצלה), התשע"ד-2014 נתקבלה.

<היו"ר יעקב אשר:>
אין אף אחד נגד.

<לאה ורון:>
הצעת החוק אושרה לקריאות השנייה והשלישית.

<היו"ר יעקב אשר:>
אושרה לקריאה שנייה ושלישית. מזל טוב בשבילך.

<פנינה תמנו-שטה:>
תודה רבה. מזל טוב לעם ישראל.

<היו"ר יעקב אשר:>
שיהיה בהצלחה.

<פנינה תמנו-שטה:>
אמן ואמן. תודה רבה לכם, יישר כוח.

<היו"ר יעקב אשר:>
אני סוגר את הישיבה.

<הישיבה ננעלה בשעה 10:50.>
